OBH 8469/1997.
Az állampolgári jogok országgyűlési biztosának jelentése
Ügyintéző: Dr. Zsiga Jánosné

Az eljárás megindítása

A Televízió "Napkelte" című, 1997. szeptember 4. napján sugárzott adásában foglaltak szerint az egyik terézvárosi szakközépiskola történelemtanárának a tanóra során tett tényállításaival kapcsolatban az ügyben érintett hatóságok az indokolt vizsgálat lefolytatását elmulasztották, illetve az eljárást nem a törvényes rendelkezéseknek megfelelően folytatták le, s így a közösség elleni izgatás tényállási elemeit megvalósító magatartás a megfelelő jogkövetkezmény nélkül maradt.

Mivel az adott esetben felmerült az Alkotmány 2. § (1) bekezdésében rögzített jogállamiság elvével összefüggésben az Alkotmány 70/A. §-ában meghatározott hátrányos megkülönböztetés tilalma megsértésének gyanúja, vizsgálatot rendeltem el. Ennek keretében beszereztem az üggyel kapcsolatosan keletkezett iratok másolatait. A vizsgálat lefolytatását utóbb a fiatalkorú H. E.-t és családját képviselő ügyvéd is kérte .

A tényállás és a vizsgálat megállapításai

A BRFK Vizsgálati Főosztály Élet- és Ifjúságvédelmi Osztálya Rendészeti Alosztálya az 1997. május 20. napján kelt 136-V-739/97. bü. számú határozatával a tanár ellen közösség elleni igazgatás bűntette miatt tett feljelentés tárgyában a nyomozás teljesítését - bűncselekmény hiányában - megtagadta. 

A határozatban foglalt tényállás szerint a fiatalkorú H. E. és édesanyja jogi képviselője által tett feljelentésben részletezettek alapján, a Terézvárosi Kereskedelmi Szakközépiskola tanára, 1996. szeptemberében az iskola I/A. osztályában történelem- és földrajzórán a második világháború kapcsán Hitlerrel, s a zsidók üldözésével foglalkozott. Ennek során a tanulók előtt tagadta a koncentrációs haláltáborok létezését, a zsidók tömeges elpusztítását.

A határozat indokolása szerint a bűncselekmény alapos gyanúja megállapítása, illetve kizárása céljából elrendelt feljelentés-kiegészítés keretében sor került a feljelentő, valamint a feljelentésben hivatkozott tanulók, illetve a tanulók osztályfőnökének meghallgatására, továbbá az üggyel kapcsolatban megtartott rendkívüli szülői értekezlet jegyzőkönyveinek beszerzésére. A meghallgatottak nyilatkozata, továbbá a jegyzőkönyvben rögzítettek szerint a történelemórán nem hangzottak el a zsidó mártírok sorsát és emlékét sértő, gyűlöletre uszítás megállapítására alkalmas tényállítások. Ezért sem a közösség elleni izgatás bűntette, sem más bűncselekmény elkövetésének alapos gyanúja nem állapítható meg.

A feljelentő jogi képviseletében előterjesztett panasz alapján eljáró Fővárosi Főügyészség az 1997. június 13. napján kelt Nf. 6135/1997. számú határozatával a panaszt elutasította.

A szóban lévő iskola igazgatója 1997. április 25. napján rendkívüli szülői értekezletet tartott, amelyen megkísérelték az 1996. szeptemberében elhangzottak rekonstruálását. A szülői értekezleten  meghallgatott 17 tanuló közül senki sem emlékezett olyan kijelentésre, amely tagadta volna a koncentrációs táborok létezését, a zsidók tömeges elpusztítását, illetve amely Hitlert és a fasizmust pozitív módon tűntette volna fel. Az igazgató a fegyelmi eljárás megindítására alapos indokot nem talált és az ügyet az 1997. május 28. napján kelt határozatával lezárta.

Az előzőekben részletezett adatok alapján a nyomozó hatóság az eljárást az adott jogszabályi keretek között folytatta le, ennek során mérlegelte a felmerült bizonyítékokat és megtette a hatáskörébe utalt intézkedéseket. A bűncselekmény gyanújával kapcsolatos adatok mérlegelése pedig a nyomozó hatóságok, illetve az ügyészség, vádemelés esetén pedig a bíróság hatáskörébe tartozik. A szóban lévő tanintézmény igazgatója - a fentebb kifejtettek szerinti módon - lényegében véve ugyancsak megkísérelte a történtek felderítését.

Mindezekre tekintettel az adott esetben eljáró hatóságok részéről nem merült fel alkotmányos visszásság megállapítására alkalmas olyan mulasztás, amely az országgyűlési biztos számára az 1993. évi LIX. törvény 20. §-a (1) bekezdésében biztosított intézkedés megtételét indokolná.

Budapest, 1998. április "      "

Gönczöl Katalin